Document ID: 32010R0360

KOMMISSIONENS FORORDNING (EU) Nr. 360/2010
af 27. april 2010
om ændring af bilag IV og VIII til Rådets forordning (EF) nr. 73/2009 om fælles regler for den fælles landbrugspolitiks ordninger for direkte støtte til landbrugere
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (1), særlig artikel 8, stk. 2, litra a) og b), artikel 40 og artikel 67, og
ud fra følgende betragtninger:
(1)
Bilag VIII til forordning (EF) nr. 73/2009 fastsætter for hver medlemsstat maksimumsværdien af alle betalingsrettigheder, der kan tildeles i et kalenderår. Ifølge artikel 40, stk. 2, og artikel 67 i nævnte forordning bør bilag VIII tilpasses under hensyn til medlemsstaternes beslutninger i henhold til artikel 103o og artikel 188a, stk. 3, i Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (2) vedrørende vin og fremskyndet indlemmelse af koblet støtte i enkeltbetalingsordningen.
(2)
Tyskland, Grækenland, Spanien, Frankrig, Italien, Luxembourg, Østrig, Portugal og Slovenien har meddelt Kommissionen, at de agter at bevilge nye betalingsrettigheder til vinavlere efter artikel 103o og artikel 188a, stk. 3, i forordning (EF) nr. 1234/2007.
(3)
Belgien, Danmark, Grækenland, Luxembourg, Nederlandene, Østrig, Finland, Sverige og Det Forenede Kongerige har meddelt Kommissionen, at de agter i det mindste at fremskynde indlemmelsen af den støtte til frø, der omhandles i afsnit IV, afdeling 5, i forordning (EF) nr. 73/2009, eller en af de ordninger, der er omhandlet i bilag XI, punkt 1, til nævnte forordning, bortset fra den særlige kvalitetspræmie for hård hvede, i enkeltbetalingsordningen i 2010 eller 2011.
(4)
Bilag IV til forordning (EF) nr. 73/2009 fastsætter for hver medlemsstat lofter, som ikke kan overskrides, for de samlede direkte betalinger, uden graduering, der kan ydes i den nævnte medlemsstat for et kalenderår.
(5)
Efter medlemsstaternes beslutninger i henhold til artikel 103o og artikel 188a, stk. 3, i forordning (EF) 1234/2007 og artikel 67 i forordning (EF) nr. 73/2009 skal de samlede maksimale beløb af direkte betalinger, der kan ydes, forhøjes. Derfor skal bilag IV til forordning (EF) nr. 73/2009 ændres i overensstemmelse med artikel 8, stk. 2, litra a), i samme forordning.
(6)
Da de vanskeligheder, der er opstået i landbrugssektoren som følge af den økonomiske krise, fortsat har en negativ indvirkning på landbrugernes økonomiske situation, har Portugal meddelt Kommissionen, at det er blevet besluttet ikke at anvende den frivillige graduering, der var planlagt for kalenderårene 2010-2012. Derfor bør det nationale loft for Portugal, der er fastsat i bilag IV til forordning (EF) nr. 73/2009, i overensstemmelse med artikel 8, stk. 2, litra b), i samme forordning forhøjes for disse år med det nettobeløb, der fremkommer ved anvendelsen af den frivillige graduering for Portugal, der er fastsat ved Kommissionens beslutning 2009/780/EF (3).
(7)
Bilag IV og VIII til forordning (EF) nr. 73/2009 bør ændres i overensstemmelse hermed.
(8)
Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger -
VEDTAGET DENNE FORORDNING:
Artikel 1
Bilag IV til forordning (EF) nr. 73/2009 erstattes af teksten i bilag I til nærværende forordning.
Artikel 2
Bilag VIII til forordning (EF) nr. 73/2009 erstattes af teksten i bilag II til nærværende forordning.
Artikel 3
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. april 2010.

Labels: 20
11
6